대종교 문헌 연구

제1장

三  神

1

神者 天之主宰 德溥 慧炤 力强健 無形而造 無言而敎 無言而治

2

大哉 神之道也 卽一卽三 體之 而達無上 用之 而窮無倪

3

斯道一幻 六大成象 曰空熱震濕寒固 空爲天 熱爲火 震爲電 濕爲水 寒爲風 固爲地

4

天 虛以沖 火 明以顯 電 健以動 水 平以深 風 和以徧 地 實以盈

5

虛故 其包也大 明故 其照也普 健故 其引也迅 平故 其潤也廣 和故 其養也融 實故 其載也重

6

夫六大者 洪鈞也 神者 化工也. 有無相資 一亭一毒 而神功成

7

理從無起 迹因有著 是故 栽之五物而有形 誥之五訓有言 施之五事而有爲

8

五物 一曰行 二曰翥 三曰化 四曰遊 五曰栽. 以足腹者 宜乎陸 以羽䎌者 宜乎空 以鰭蹼者 宜乎水 以翅足者 宜空曁陸 以根荄者 水陸俱宜

9

五訓 一曰天 二曰神 三曰天宮 四曰世界 五曰眞理.  盡在盡容 謂之天 至昭至靈 謂之神 惟善惟德 謂之天宮 幻遷不一 謂之世界 卽三卽一 謂之眞理.

10

五事 一曰穀 二曰命 三曰病 四曰刑 五曰善惡.  稼穡以時 而民無飢 行效得宜 以民無爲 預施以道 而民無札 姦宄不興 以民無訟 勸懲必信 而民無犯

11

夫始而生者 天之道也 資而育者 地之道也 故天地 以理相感 而萬物 稟其性 天地 以氣相息 而萬物 稟其命 天地 以機相觸 而萬物 稟其精. 故造化 所以賦此者也 敎化 所以返此者也 治化 所以行此者也.

12

惟人靈秀於物 上合神明 下應星辰.  故其道與天地參.  聰睿明敏 人神無二 人有三妄.  是故或迷 知覺運動 人物無間 人全三眞 是故能悟.

13

众悟則嚞 嚞返則神 其始也一莫不同 其竟也萬殊歸一.

14

三百六十六者 天數之大衍也 故五物 衍而爲三百六十六種 五訓 衍而爲三百六十六言 五事 衍而爲三百六十六事.

15

故養三百六十六命 裁三百六十六體 斡三百六十六機者 造化之功也 換三百六十六骨 湊三百六十六穴 會三百六十六度者 敎化之功也 持三百六十六行 積三百六十六德 做三百六十六事者 治化之功也.

16

惟嚞 倚此數 而贊功化者也 故資乎大德 以博見聞 資乎大慧 以窮其知 資乎大力 以廣其行.

17

見聞知行 是曰神機 神機之發 天地與能 故雲雨風雷 可以驅使 金石水火 可以透而無碍.

18

夫所謂造化者 父道也 敎化者 師道也 治化者 君道也 父道 始乎桓因 師道 始乎桓雄 君道 始乎桓儉.

19

此三道者 人亦有之 惟人有始 而神則無始而已

20

惟其無始也.  故範圍天國之大 而無外 御臨天位之尊 而無上 發揮眞理之妙 而無先 統乎洪纖巨細 故眞無二 而天無一.

제2장

三  嚞

1

上嚞通性 中嚞知命 下嚞保精 通曰虛 知曰明 保曰健 嚞有此三寶 故能全其美.

2

虛者 與神合其德 明者 與神合其慧 健者 與神合其力.  德能生仁 慧能生智 力能生勇 仁生量 智生度 勇生權 量生恕 度生識 權生義

3

性相○ 命相□ 精相△ 是名三妙

4

嚞人以之 乃應三極之象 外圈內空 象天穹也 面正徑直 象地平也 上奇下耦 象人形也

5

嚞人以之 乃定三平之制 一圈包圍 量制始矣 二線縱橫 度制生矣 三點交稱 衡制成矣

6

嚞人以之 乃符三大之道 求心援心 德施溥也 竪盡橫盡 慧施廣也 投射反射 力施均也

7

仁者 必有智 智者 必有勇.  故智之於仁 如圓內方 勇之於智 如方內角 一大一小自有不同.

8

是以勇者不必有智 智者不必有仁 此所以嚞有三者別

9

物有小大 理有枉直 事有輕重 於斯 知所趨捨 庶乎近矣

10

故感物 莫大乎量 推理 莫大乎度 應事 莫大乎權

11

夫施不適量 非仁也 裁不中度非智也 行不稱權 非勇也

12

是故 推小及大 恕之至也 矯枉質直 識之審也 捨輕持重 義之決也

13

大量 能虛 大度 能明 大權 能權.  虛則受物也大 明則辨物也直 健則支物也重

14

量有範圍 度有距離 衡有標準.  定範圍 存乎建極 推距離 存乎絜矩 立標準 存乎折衷

15

夫所謂範圍者 周也 距離者 徑也 標準者 點也.  苟能立乎中點 周徧空間 徑察時間 事事物物 井然有序 表裏遠近 莫不從容而中 是曰嚞人之功能.  譬如圓物 有圈 有中心然 眞理之妙亦猶是也.

16

仁者如射 智者如釣 勇者如馭.  善射者 務恒正 善釣者 務恒審 善馭者 務恒愼 恒而至於不勉 道之極也.

17

是道非攸自於外也 存乎己 而顯諸外 推恕有量 正之修也 辨識有度 審之至也 行義有權 愼之盡也

18

仁多智少 則固而不通 智多勇少 則飾而不斷 勇多仁少 則猛而不寬 仁多勇少 則倚而不立 勇多智少 則捷而不明 智多仁少 則矜而不誠 仁智多而勇少 則好謨而不能行 仁勇多而智少 則好濟而不能審 智勇多而仁少 則好多而能久 三缺其一 是謂未達

19

故達仁 存乎通 達智 存乎知 達勇 存乎保.  惟仁 爲能好惡 惟智 爲能是非 惟勇 爲能快怍 感物應事不外乎是

20

众昧乎三平 日用而不知裁 故一寬一狹 不中規 一長一短 不中矩 一低一昻 不中準

21

是以順我者 恩 逆我者 讐 好惡偏焉 密我者 黨 疎我者 斥 是非倚焉 譽我者 喜 毁我者 怒 快怍戾焉 此之謂迷

22

然众初 無間於嚞 其於善惡 淸濁 厚薄 或有拘之者 眞本無減.  返之則初

23

苟能使众 學而知義 能擴充之 可以至於勇 勇而卽識 能審辨之 可以至於智 智而行恕 能反求之 可以至於仁 是名再悟

24

嚞之返眞也 如三等階 及其陞而入唯一室也

제3장

三  妄

1

天施地承 人道始矣 父生母化 子道成矣 行走不一 迷悟判矣 返而卽之 人事畢矣

2

天道主虛 地道主實 虛無不同 實無不異 虛實相與 同者爲眞 異者爲妄 妄則岐 岐則不齊 或返或否 殃慶錯焉

3

生氣在子 化氣在根 根惟固着 乃華乃實 故人道 始於胚胎

4

故克保其子 無害於仁 是名正本 淸養厚植 善護其根 是名立本 本弱而末强者不矣 未愼厥初 克善其後者希矣

5

人之生也如苗在土 時有早晏 壤有沃瘠 或粹或粕 粹爲淨地 粕爲汚地 惟迷地 則粹粕 雜焉

6

着於淨地 爲上根 着於汚地 爲下根 上根惟嚞 下根惟癡

7

惟众着於迷地 駁而不純 混成六品 粹多者三.  粹多易化 駁多易任 任可爲癡 化可爲嚞 是名中根.

8

心猶宅 氣猶門 身猶器 宅地貴平 門地貴和 器地貴康

9

平則坦虛 無所窄礙 和則透明 無所暗幽 康則完健 無所苦寙

10

居無定主 是名凶宅 闔而不闢 藏而不用 竟至於毁 可不愼歟

11

妄不獨存 依眞而見 是故乃知非眞 無妄 非妄無眞 兩相緣附 不可暫離 可離 無人道也

12

故心依性 如天雲然 天曠雲騰 氣依命 如火風然 火熱風驟 身依精 如磁鐵然 磁强鐵銷

13

善我本心 淸我本氣 厚我本身 迷之 爲惡 爲濁 爲薄 是故 乃知迷非本然 因返乃復

14

孰不我福 惟善者 得 孰不我壽 惟淸者 全 孰不我貴 惟厚者 致

15

不當福而福 斯反咎矣 不當壽而壽 斯反辱矣, 不當貴而貴 斯反耻矣 總三慶 分九種 福 康寧 和順 好德 壽 順受 傳襲 流馨, 貴 卓識 榮譽 完功.

16

康寧 順受 卓識 專乎己 和順 傳襲 榮譽 與人同 好德 流馨 完功 配乎天

17

然而金繡之富 期頤之久 爵祿之榮 妄 知者不謂慶也

18

心惟靈機 靜無動有 惟善惟惡 皆有是作.  仁者 裁之 善善必進 惡惡必退 得天慈愛 享無等樂

19

智者之養氣也 不蔽於物 不役於情 粹然如珠之在淵 莫掩其光.  故樂天休命 以全其壽.

20

耳目之聰明 手足之銳敏 體膚之充健 是曰身厚 勇之德也 見聞知行之機莫不資是而發 此其所以爲貴也.

21

眞專乎靜 妄生於動 動靜 不失其常 天之道也 故身不妄動 則氣不勞 氣不妄動 則心不役 心不妄動 則神不疲

22

苟如是 則安常而處 知變而行 靜則深淵然 澄撓不得 動則和風然 不淫不暴 止則喬嶽然 不可以轉移 夫然後 乃可言道

23

众嚞之別 根非不同 然地有淨汚 着之不一 途有正邪 行之乃貳.  故以不同觀 其間 不啻天壤 苟以同觀 厥初不爽毫末.

24

夫臨鏡求鑑 莫如磨垢 對燈求明 莫如剔炷 當岐尋眞 亦當如是 迷途窮處 方到悟地 妄念盡時 乃現眞境.

25

沖塵蔽日 不害本明 積霧橫空 不害本虛 塵銷霧罷 無所留碍 全體畢露 現固有象

26

故卽眞之道 存乎返 返妄之道 存乎化 化行之法 在乎一意

제4장

三  途

1

一一爲一 眞有是受 兩一爲二 妄有是着 一三爲三 途有是作 兩三爲六

2

一則專 兩則對 二物幷峙 必有介於其間 故互之爲三 三位立而人事備

3

物有激於外 則必有應乎中也 中外相對而爲感 有入而代 則必有謝而出也 出納相對而爲息 有達而裏 則必有接而表也 表裏相對而爲觸 三者幷行 交互不錯

4

途有六科 分之各三 感途六 覺察知爲識 動推定 爲辨 息途六 引代循爲納 旋謝排爲出 觸途六 受導及爲傳 發行達爲送

5

夫識納傳 自外而內 辨出送 自內而外 外者客也 內者主也 惟介於其間者 奴也

6

故覺而不察 則無攸知 動而不推 則無攸定 引而不代 則無有循 旋而不謝 則無攸排 受而不導 則無攸及 發而不行 則無攸達

7

識辨之機 存乎腦 出納之機 存乎肺 傳送之機 存乎髓

8

心主感 而司識辨則否 氣主息 而司出納則否 身主觸 而司傳送則否 惟其所以主宰者別有存焉

9

一往一來之爲途 往者 已過 來者 不住 往往來來 勢將無盡焉 昨往今來 時有途也.  此往彼來 處有途也 始往終來 事有途也.  故無往無來 萬有或機乎息矣

10

然有往有來 率亦由妄 有一無二 何往何來 故太虛曠漠 本無上下 大光普照 本無晝夜 大震中和 本無端倪 眞理貫通 本無彼此

11

是故曰上曰下 空乃有間 曰晝曰夜 時復有間 曰端曰倪 極或有間 曰彼曰此 物亦有間

12

故道唯一 可以無往 道惟虛 可以無間

13

境者 各自爲區 不可踰越之謂 否則變矣.  其如慶之不泣 弔之不笑 監不同境也 火寒則灰 氷熱則湯 息不同境也 耳不見色 目不嗅香 觸不同境也

14

情隨境變 境隨事遷 有五種幻 境遇爲生 境續爲長 境削爲肖 境碍爲病 境滅爲歿 總之有九十程

15

生長 謂之進幻 肖病歿 謂之退幻 以自境觀 進者樂 退者苦 此之謂假其有而生歿樂苦

16

田翁之治禾也 苗欲其長 莠欲其歿 無他.  爲其此良而彼惡 爲其彼長而此病也.  對境趨捨 亦當如是

17

夫物之感人也 必自有岐.  故或粹或粕 十八境 分爲三十六區 人之應物也 亦復有岐.  故或違或順 對區爲七十二緣 隨緣途轉 離合無常

18

識辨之事 我爲主 客交於外 奴亦於間 居中推察 往復靡常 其行 有三種輪 曰任住化.  共二十三轉 而萬機隨動

19

任輪 惟九轉 不知其然而然 曰口順 不知其不然而然 曰盲從 不當然而然 當然而不然 曰反抗 不然而似然 然而似不然 曰假弄 不欲然而苟然 曰被牽 欲然而不敢然 曰掣肘 不肯然而姑然 曰强爲 知其然而不肯然 曰堅執 知其然而不能然 曰優遊 是名轉倒輪

20

住輪 惟八轉 或然或不然 曰彷徨 由其然而知其不然 曰比較 不能然而期然 曰空想 期必然於未然 曰希冀 發已然之然 曰推究 旣然將然之相續 曰演繹 想未然而追已然 曰溯及 是名錯綜輪

21

化輪 惟六轉 旣然而今不然 旣不然而今然 曰悔改 不期然而然 曰旋變 忍爲之而實其然 曰强勉 當然而然 曰正修 無爲然而然 曰貫徹 是名隨順輪

22

上者 直到隨順 其次 住能轉化 又其次 任轉住 住轉化 及其貫徹 一也 是名圓通無碍輪

23

輪轉之法 必擬前車 途坦 前轍後戒 自然隨順 無顚覆憂

24

众行此途而中止 遇岐彷徨者也 欲任則易而下 欲返則難而高 避難趨易 人之常也

25

上古神人之降也 憂於是 設三法而敎民 曰止調禁 使任者化 各循正途 歸于眞界

26

嚞人之誠修也 喜不形色 怒不使氣 懼而不怯 哀而不毁 貪不傷廉 厭不惰志 此止感之法也

27

草木多酸 炭尸多穢 寒多毒厲 熱多署鬱 電多燥 雨多濕 此六者 不可一無而極備也

28

極則令人氣濁 反受其害 惟知者察 能愼節之 此調息之法也

29

巧言不入耳 侫色不接眼 鼻不聞腥 口不貪爽 淫不格姦 抵不毁肌 此禁觸之法也

30

苟能行此法 則妄賊苦魔盡化爲吉 途澄無垢 境順無碍 自然得超昇樂

31

故心平則中外 同量 氣和則出入 同度 身康則表裏 同衡 夫然後 乃可以無間 而達乎一貫

제5장

三  我

1

天我性也 神我靈也 倧我道也 三賦均而我始著

2

我本無相 因幻爲有 我體無二 隨用爲三 無爲正觀 有作假觀 或眞或妄 莫知其機

3

先天後天 惟我爲大 虛容空在 相通無間 或因妄執 有留碍者 此非本然 三途所迷

4

神道變化 我降在子 不替不滅 如燈相傳 或因品殊 有不齊者 此非本然 三緣所纏

5

眞倧唯一 道之大原 不古不今 如日恒照 或因立旨 有不同者 此非本然 時勢所趨

6

粤自 神人之設敎垂統 代遠年久 我道漸岐 我智日昧 妄本背源者有之 慢神賊倫者有之

7

聖嚞時作 因勢利導 匡救其弊 是故俗尙階級 以貴凌賤 時則有獨我觀 人趨勢利 以强侮弱 時則有爲我觀 世慕放達 以私害公 時則有毋我觀

8

獨我主自尊 爲我主自愛 毋我主自謙 自尊故 能平等 自愛故 能放任 自謙故 能執中

9

及其功成 各有歸依 故獨我 歸依覺 有寂滅樂 爲我 歸依玄 有飛昇樂 毋我 歸依聖 有大同樂

10

求寂滅 存乎明心見性 求飛昇 存乎養氣煉性 求大同 存乎修身率性

11

於是 獨我立而全制壞 爲我出而干涉 廢 毋我起而暴行 熄

12

然 道不常住 時中則行 時過則止 後起者未達時宜 不制其變 其末流之弊 有不可復閼者矣

13

是以 自尊之極 趨於厭世 自愛之極 趨於利己 自謙之極 趨於文弱

14

三弊之積 惟此時爲甚 或眞我自暴 或妄我自高 我是人非 擧世滔滔

15

間有俊睿之士或起而矯之然 施術不完 一壅一潰 去益汎濫 此正孺子井淪之日也

16

惟我 天祖 皇皇在上 不忍岸視 爰命大嚞 復闡三一之理 大道重光 煥然於世

17

大哉 三一之理 其訓 則 天 天宮 世界 眞理 凡五 其法 則 止 調 禁 凡三 其範圍 則 統乎三我 而一之

18

夫明心 所以止感也 養氣 所以調息也 修身 所以禁觸也

19

見之 達乎淸淨而無礙 鳶之 超乎希夷而自然 率之 極乎中和而未發 是而通性之門

20

大者 非我所能自大 天之所賦於我者 我者 非吾所能自私 神之所公於人者 我大非妄 我我非私 此 我之所以專其大也

21

先我無始 後我無終 現我不住 無始故 無上 無終故 無盡 不住故 無常

22

是故 竪觀 有等差我 橫觀 有齊等我 遍觀 有共同我

23

何謂等差 尊而祖宗 卑而子孫 莫非我也 何謂齊等 貴而王公 賤而皂隸 莫非我也 何謂共同 小而家邦 大而世界 莫非我也

24

故 人之處世也 勿以我卑犯尊 勿以我貴凌賤 勿以我私蔑公 我之本分 盡乎是矣

25

能知我本然之眞 曰性通 能行我當然之極 曰功完 知而不行 非知也 不知而行 非行也

26

其惟嚞人乎 尊而不踰 愛而不流 謙而不抑 先時而知 後時而行者 惟嚞 能之 其道 存乎三而一而已

제6장

三  倫

1

人有三倫 一曰愛 二曰禮 三曰道 愛倫 自天賦 禮倫 由人定 道倫 天人同

2

錯綜倫序分之爲九 愛 父子 兄弟 親戚 禮 君民 室家 鄕黨 道 師徒 朋友 種族

3

父子 愛之綱 君民 禮之綱 師徒 道之綱 三者 彛倫之大也

4

父慈 子孝 君義 民忠 師正 徒敬

5

慈能全恩 義能興仁 正能導善 孝能致豫 忠能盡公 敬能尙德

6

兄弟 夫婦 朋友 親戚 鄕黨 種族 是名六紀 統之於綱 互相提掣

7

兄弟 同氣 夫婦 同居 朋友 同志 親戚 同誼 鄕黨 同俗 種族 同胞

8

同氣相友 同居相和 同志相信 同誼相睦 同俗相讓 同胞相懷

9

友則昆季有序 和則內外得宜 信則終始如一 睦則親疏無間 讓則少長 有別 懷則遠近 同歸

10

人不可以獨處 故 有羣焉 羣不可以無差 故 有階焉 階不可以無等 故 有上下焉

11

在上不明曰昏 在下不明曰昧 昏則蔽 昧則蒙 蒙蔽 而人道亦將乎塞矣

12

是故 子壯不敎 謂之頑 民溺不拯 謂之暴 人迷不導  謂之慝 親老而不顧其養 謂之悖 國危而不濟其難 謂之亂 道墜而不欲其援 謂之慢

13

不友則骨肉 殘 不和則家道 索 不信則交情 息 不睦則六親 衰 不讓則秩序 紊 不懷則众心 離

14

故 處常應變 如擧網然 未有綱頹而紀振者也 未有紀弛而細目 能張者也

15

天倫 主情 人倫 主誼 情多岐分 誼多苟合 岐則難合 苟則易分

16

是故 順天應人 宜愼厥初 情不岐遷 誼不苟執 久而益堅 乃可做成一團

17

愛生於仁恕 道生於智識 禮生於勇義 仁而無恕 則愛不能施 智而無識 則道不能行 勇而無義 則禮不能用

18

故 依量而推 謂之溥達 隨度而展 謂之普濟 執權而中 謂之節文

19

愛由親始 故 必有殺 禮有序生 故 必有階 道有同歸 故 必有遇

20

是故 施之有差 而無怨 用之有別 而不悖 行之有時 而不相違

21

父子而兄弟 兄弟而親戚 自親及疏者也 君民而鄕黨 鄕黨而室家 自上達下者也 師徒而朋友 朋友而種族 自邇行遠者也

22

故 愛倫 達乎一家 禮倫 達乎一國 道倫 達乎世界 及其至也

제7장

三  會

1

○□△(圓方角) 三者 萬象之源 數之所由起也

2

其體 ○六□四△三 其用 ○六□八△九 其率 ○一□二△三 其故 何也 以數則 ○以一始 □以二始 △以三始 以象則 ○以六成 □以四成 △以三成 故 一六 一四 一三 爲體 而一六 二四 三三 爲用

3

○之二六 □之三四 △之四三 共得三十有六 是爲太元一衍之數

4

先天之數 始一中五 而終於九 後天之數 始二中六 而終於十 故 一五九 謂之三奇 二六十 謂之三耦

5

奇則不齊 耦則對待 不齊者 差 對待者 合 故 三耦爲太元會合之度

6

故 二衍而七十二 爲小會 六衍而二百十六 爲中會 十衍而三百六十 爲大會

7

神降 印乎大會 返御 印乎中會 重光 印乎小會 前神後嚞 其符一也

제 8 장

歸  一

1

有六大然後 神道彰 有眞妄然後 人道著 上天下天 其理通也

2

大圓小圓 體雖不齊 其道則同 大方小方 徑雖不等 其比則順 人之於神 亦猶是也

3

故 人當法神道而已.  日用事物 洪纖精粗莫不此道中  幻出來者 苟行而不循其軌 岐境 百出焉

4

天地間變化 水火風電而已 性身中幻遷 命精心氣而已 有此動機 所以行天人之道也

5

天 以虛容 身 以實包 虛則無形.  其大無量 實則有體 其大有限 故 以有包無 而能無碍者鮮矣

6

夫嚞人之修道也 必擬六大之理.  錯綜變幻 共有三十六種 妙化相 或取或捨 各極其趣

7

是故 觀天太虛 以之通性合德 觀火大明 以之知命合慧 觀電至健 以之保精合力

8

觀水不波 以之止感平 觀風不淫 以之調息氣和 觀之不遷 以之禁觸身康

9

觀地承天 以之修身率性 觀風行天 以之養氣煉性 觀水映天 以之明心見性

10

觀地盪火 以之安身立命 觀風吹火 以之益氣延命 觀雲蔽日 以之斂心俟命

11

觀地有震 以之定身固精 觀風驅雷 以之引氣導精 觀雲藏電 以之潛心蓄精

12

觀電感水 以之萃精淡心 觀火蒸水 以之護命操心 觀天雲遊 以之寬性舒心

13

觀電起風 以之揚精抑氣 觀火引風 以之正命順氣 觀天風噓 以之衍性調氣

14

觀雲駕風 以之寬心正氣 觀風沖土 以之整氣束身 觀之涵水 以之潤身恬心 觀水圮地 以之靜心持身 觀地受風 以之端身凝氣 觀風行水 以之靖氣鎭心

15

觀天煦日 以之修性信命 觀熱起電 以之安命藏精 觀雷震天 以之勵精存性 觀天有雷 以之養性會精 觀電發火 以之煉精順命 觀火烈空 以之考命盡性

16

嚞之化行 雖有如是種種妙法 及其功完 竟歸於通 是之謂返眞一神